শিক্ষা ধ্বংসের প্রতিবাদে সরব কংগ্রেস সেবাদল

কলকাতা: ভারতের দ্বিতীয় রাষ্ট্রপতি আচার্য ড. সর্বোপল্লী রাধাকৃষ্ণনের ১৩৮তম জন্মজয়ন্তী আজ শিক্ষক দিবস (Teachers’ Day) হিসেবে সারা দেশে পালিত হল। এই দিনে শিক্ষার বর্তমান পরিস্থিতি নিয়ে সরব হল কংগ্রেস (Congress) সেবাদল।

কংগ্রেস নেতৃত্বের অভিযোগ, পশ্চিমবঙ্গের শিক্ষাব্যবস্থা আজ তৃণমূল সরকারের নীতির কারণে ধ্বংসের পথে। রাজ্যে যেমন কেন্দ্রীয় সরকারের মতোই শিক্ষার বেসরকারিকরণ চলছে, তেমনই পাশ–ফেল প্রথা তুলে দেওয়ায় শিক্ষার্থীদের মধ্যে আগ্রহ নষ্ট হয়েছে। একদিনও স্কুলে না গিয়েও নবম শ্রেণি পর্যন্ত উঠে যাওয়া সম্ভব। এমনকি ফলাফল অভিভাবকদের কাছেও পরিষ্কারভাবে প্রকাশ করা হচ্ছে না।

আরও পড়ুন: শান্তিপুরে যুবক খুন, মূল পান্ডাসহ ধৃত আরও এক

অভিযোগ আরও, হিন্দু স্কুল, হেয়ার স্কুল, সংস্কৃত কলেজিয়েট স্কুলের মতো ঐতিহ্যবাহী প্রতিষ্ঠান শিক্ষক সংকট, ইংরেজি মাধ্যমের অভাব ও পরিকাঠামোগত সমস্যার কারণে ছাত্রশূন্য হয়ে পড়ছে। দুই দশক আগেও যে স্কুলগুলি উৎকর্ষের কারণে মেধাতালিকায় শীর্ষে থাকত, আজ সেগুলি টিকে থাকার লড়াই করছে। পাশাপাশি, শিক্ষক নিয়োগে দুর্নীতি ও দুর্ভোগে ২৬ হাজার শিক্ষক আজ রাস্তায়। অনেকে অর্থাভাবে দুর্দশাগ্রস্ত, কেউ কেউ মৃত্যুর মুখে।

এই প্রেক্ষিতে শিক্ষক দিবসে কংগ্রেস সেবা দলের পক্ষ থেকে কলকাতা বিশ্ববিদ্যালয়ের সামনে অভিনব প্রতিবাদ কর্মসূচি নেওয়া হয়। INTUC সেবাদল সভাপতি প্রমোদ পান্ডের উদ্যোগে পদযাত্রা শুরু হয় বিদ্যাসাগরের মূর্তিতে শ্রদ্ধাজ্ঞাপন দিয়ে। সেখান থেকে মিছিল হেয়ার স্কুল, হিন্দু স্কুল হয়ে সংস্কৃত কলেজ ও সংস্কৃত কলেজিয়েট স্কুল পর্যন্ত অগ্রসর হয়।

সেবা দলের বক্তব্য, “ডেভিড হেয়ার, ডিরোজিও, বিদ্যাসাগর যে নবজাগরণের সূচনা করেছিলেন, তা আজ ধ্বংসের মুখে। তাই শিক্ষা ও শিক্ষকদের রক্ষায় প্রতিরোধ গড়ে তুলতে হবে।”